Историја Југославије (В. Ћоровић) 0
Југославија као државно-политички појам сасвим је скорог датума; као држава она постоји тек четрнаест година, од 1. децембра 1918., а своје садање име добила је службено тек 3. октобра 1929. Али, ако је нова југословенска државна творевина, није скорог датума југословенска идеологија која је довела до ње, нити су у историји нова она племена која су створила данашњу Југославију. Историја Југославије историја је тих племена. Веома је важно, корисно и научно необично поучно пратити судбину Јужних Словена нарочито с ове тачке гледишта: како се код њих и под којим утицајима и с каквим средствима развијао политички живот и ширење њихова видокруга од малих жупских интереса до ужих племенских и до ширих етничких заједница. И у етнички ужим целинама, међу Србима или Хрватима, а делимично и међу Словенцима, процес стапања племенских група и развијање националне свести нису ишли просто и у једној линији: као код свих народа Европе Средњега века, у код нас је образовање појединих држава било више израз локалних групација и братственичких амбиција, него неких свеснијих националних потреба. Историји је једина дужност да утврди чињенице и изнесе пуну истину. Било би веома лако утврдити, кад би се, ма и са најмањим усиљавањем, покушало да се стварају везе тамо где их није било или кад би се догађајима давали изгледи и тумачења које они нису имали; такав рад, уосталом, и не би спадао у област историје. Али, са друге стране, кад се историја Јужних Словена обухвати ширим прегледом и када се место историје држава има пред очима историја народа, види се како у нашем народном животу политичке границе нису претпостављале и стварне ограде међу племенима, и како је међу њима било додира, присних веза и заједничких акција, које казују да је у народу постојала извесна свест о заједници или да су далековидији умови са њом одавно рачунали.

Ова књига има задатак да у синтетичком прегледу изложи верно судбину Срба, Хрвата и Словенаца са нарочитим обзиром нас те моменте.

Историја Југославије (В. Ћоровић)